b'\n_START_ARTICLE_\nIeremia Valahul\n_START_SECTION_\nBiografie\n_START_PARAGRAPH_\nDespre via\xc8\x9ba lui petrecut\xc4\x83 \xc3\xaen Valahia Minor (Moldova de ast\xc4\x83zi) nu se cunosc multe am\xc4\x83nunte. Se presupune c\xc4\x83 s-a n\xc4\x83scut \xc3\xaen apropierea Sascutului. La v\xc3\xa2rsta de 18 ani, Ion pleac\xc4\x83 de acas\xc4\x83 f\xc4\x83r\xc4\x83 voia p\xc4\x83rin\xc8\x9bilor Margareta Borbat \xc8\x99i Stoica Costist, trece pasul Oituz \xc8\x99i se opre\xc8\x99te la Alba Iulia, de unde pleac\xc4\x83 spre Italia la Napoli._NEWLINE_La 8 mai 1579 intr\xc4\x83 \xc3\xaen m\xc4\x83n\xc4\x83stirea Efrem cel vechi din Napoli \xc3\xaen ordinul c\xc4\x83lug\xc4\x83rilor capucini unde va \xc3\xaencepe slujirea plin\xc4\x83 de d\xc4\x83ruire a acelui \xe2\x80\x9eDomn mare\xe2\x80\x9d . P\xc3\xa2n\xc4\x83 la sf\xc3\xa2r\xc8\x99itul vie\xc8\x9bii se va dedica lui Dumnezeu, s\xc4\x83racilor \xc8\x99i bolnavilor, disting\xc3\xa2ndu-se printr-o caritate care va constitui tr\xc4\x83s\xc4\x83tura de baz\xc4\x83 a vie\xc8\x9bii sale slujind \xc3\xaen spitale \xc8\x99i leprozerii. Ascultarea, ca \xc3\xaenfr\xc3\xaengere a voin\xc8\x9bei proprii \xc3\xaen fa\xc8\x9ba voin\xc8\x9bei divine, a fost izvorul unei t\xc4\x83rii \xc8\x99i d\xc4\x83ruiri de sine care i-au caracterizat via\xc8\x9ba de c\xc4\x83lug\xc4\x83r 40 de ani, tr\xc4\x83ind \xc3\xaentr-o simplitate f\xc4\x83r\xc4\x83 margini uneori dus\xc4\x83 p\xc3\xa2n\xc4\x83 la extrem. El nu cuno\xc8\x99tea \xc3\xaenv\xc4\x83\xc8\x9b\xc4\x83tura sf\xc3\xaentului Augustin care spunea c\xc4\x83 \xe2\x80\x9eascultarea este mama fericirii\xe2\x80\x9d , dar a practicat-o cu smerenie \xc8\x99i umilin\xc8\x9b\xc4\x83 toat\xc4\x83 via\xc8\x9ba, fiind convins c\xc4\x83 face voia lui Dumnezeu, ceea ce \xc3\xaei d\xc4\x83dea o lini\xc8\x99te sufleteasc\xc4\x83 inexplicabil\xc4\x83. Renun\xc8\x9barea la orice posesiune material\xc4\x83 l-a f\xc4\x83cut ca timp de 35 de ani s\xc4\x83 poarte aceea\xc8\x99i hain\xc4\x83 c\xc4\x83lug\xc4\x83reasc\xc4\x83._NEWLINE_\xe2\x80\x9e\xc3\x8en anul 1585 va fi transferat \xc3\xaen m\xc4\x83n\xc4\x83stirea \xe2\x80\x9eSf\xc3\xaenta Z\xc4\x83mislire\xe2\x80\x9d din Napoli, unde va lucra ca infirmier p\xc3\xaen\xc4\x83 la sf\xc3\xaer\xc8\x99itul vie\xc8\x9bii. P\xc4\x83rea n\xc4\x83scut pentru aceast\xc4\x83 activitate. Pentru el bolnavii reprezentau "p\xc4\x83r\xc8\x9bi suferinde ale lui Iisus" \xc8\x99i se apropia de ei ca de Iisus \xc3\xaensu\xc8\x99i. Rug\xc4\x83ciunea continu\xc4\x83, bl\xc3\xaende\xc8\x9bea \xc8\x99i d\xc4\x83ruirea de sine aveau s\xc4\x83 rodeasc\xc4\x83 prin miracole. Devenise permanent egal cu sine \xc3\xaen orice \xc3\xaemprejurare ridic\xc3\xaendu-se \xc3\xaen mod de ne\xc3\xaen\xc8\x9beles pentru ceilal\xc8\x9bi deasupra triste\xc8\x9bii \xc8\x99i bucuriei. Faima lui a dep\xc4\x83\xc8\x99it zidurile m\xc4\x83n\xc4\x83stirii. Minunile se manifestau prin el \xc3\xaentr-un mod ce nu mai surprindea pe nimeni.\xe2\x80\x9d\n_START_SECTION_\nDecesul\n_START_PARAGRAPH_\n\xc3\x8en 1625 fratele Ieremia Valahul \xc3\xaen v\xc3\xa2rst\xc4\x83 de 69 de ani devine tot mai con\xc8\x99tient de apropierea mor\xc8\x9bii sale. \xe2\x80\x9eCu c\xc3\xa2t se apropie "sora moarte" cu at\xc3\xa2t energia d\xc4\x83ruirii \xc8\x99i autosacrificiului s\xc4\x83u cre\xc8\x99tea.\xe2\x80\x9d Era 26 februarie 1625. Un mare personaj de la curtea regelui Spaniei, grav bolnav, \xc3\xael cheam\xc4\x83 pe fratele Ieremia.Nimeni nu a \xc3\xaen\xc8\x9beles de ce nu a trimis un mijloc de transport. Pe o vreme geroas\xc4\x83 va merge pe jos 12 km la dus \xc8\x99i la \xc3\xaentors pentru a-\xc8\x99i oferi ajutorul.La jum\xc4\x83tatea urcu\xc8\x99ului de \xc3\xaentoarcere spre m\xc4\x83n\xc4\x83stire o femeie \xc3\xaei spune:  _NEWLINE_\xe2\x80\x9eAm s\xc4\x83 vin miercuri la m\xc4\x83n\xc4\x83stire.\xe2\x80\x9d_NEWLINE_ _NEWLINE_\xe2\x80\x9eN-ai s\xc4\x83 m\xc4\x83 g\xc4\x83se\xc8\x99ti.\xe2\x80\x9d_NEWLINE_\xe2\x80\x9eDar unde ave\xc8\x9bi de g\xc3\xaend s\xc4\x83 pleca\xc8\x9bi?\xe2\x80\x9d_NEWLINE_\xe2\x80\x9eVreau s\xc4\x83 m\xc4\x83 duc \xc3\xaen patria mea.\xe2\x80\x9d_NEWLINE_Imediat s-a declan\xc8\x99at pneumonia care avea s\xc4\x83-i aduc\xc4\x83 sf\xc3\xa2r\xc8\x99itul. Se va stinge \xc3\xaen t\xc4\x83cere murmur\xc3\xaendu-\xc8\x99i rug\xc4\x83ciunile \xc3\xaen care conversa cu Domnul s\xc4\x83u. La un moment dat, f\xc4\x83r\xc4\x83 a se adresa cuiva anume, spuse:_NEWLINE_\xe2\x80\x9eAcum chiar vreau s\xc4\x83 m\xc4\x83 duc s\xc4\x83 m\xc4\x83 \xc3\xaent\xc3\xaelnesc cu \xc8\x99chiopii \xc8\x99i schilozii no\xc8\x99tri\xe2\x80\xa6 Da, Isuse, vin. Mul\xc8\x9bumesc\xe2\x80\x9d\n_START_SECTION_\nRepatrierea\n_START_PARAGRAPH_\nPe 31 mai 2008 moa\xc8\x99tele lui Ieremia Valahul sunt aduse de la Napoli la sanctuarul  romano-catolic din One\xc8\x99ti, aflat \xc3\xaenc\xc4\x83 \xc3\xaen construc\xc8\x9bie.\n_START_SECTION_\nMinuni\n_START_PARAGRAPH_\nParintele Martin_NEWLINE_C\xc3\xa2nd acest c\xc4\x83lug\xc4\x83r \xc3\xaengrijea bolnavii p\xc4\x83rea c\xc4\x83 nu simte mirosul nepl\xc4\x83cut \xc8\x99i priveli\xc8\x99tea resping\xc4\x83toare ce constituiau efectele unor boli. Dimpotriv\xc4\x83 \xc3\xaei \xc3\xaengrijea pe c\xc4\x83lug\xc4\x83rii bolnavi ca pe ni\xc8\x99te copii. A\xc8\x99a a fost cazul p\xc4\x83rintelui Martin, fost ofi\xc8\x9ber \xc3\xaen armata regelui Filip al II-lea al Spaniei, care p\xc4\x83r\xc4\x83sind falsa str\xc4\x83lucire a vie\xc8\x9bii a \xc3\xaembr\xc4\x83cat haina sf. Francisc. A cerut \xc3\xaens\xc4\x83 lui Dumnezeu s\xc4\x83 p\xc4\x83timeasc\xc4\x83 pentru p\xc4\x83catele trecute. \xc8\x98i astfel \xc3\xaen mod inexplicabil a venit peste el o boal\xc4\x83 grea: a ajuns s\xc4\x83 fie acoperit de r\xc4\x83ni ur\xc3\xa2t mirositoare. Nimeni dintre c\xc4\x83lug\xc4\x83rii infirmieri n-a putut s\xc4\x83 stea \xc3\xaen preajma lui mai mult de c\xc3\xa2teva zile. A\xc8\x99a a ajuns \xc3\xaen grija fratelui Ieremia care l-a slujit p\xc3\xa2n\xc4\x83 la sf\xc3\xa2r\xc8\x99itul vie\xc8\x9bii. C\xc3\xa2nd p\xc4\x83rintele Martin a plecat spre ve\xc8\x99nicie r\xc4\x83nile ur\xc3\xa2t mirositoare au disp\xc4\x83rut, pielea a devenit neted\xc4\x83, eman\xc3\xa2nd o mireasm\xc4\x83 pl\xc4\x83cut\xc4\x83. E de men\xc8\x9bionat c\xc4\x83 \xc3\xaen timp ce \xc3\xaengrijea pe acest cleric consacrat suferin\xc8\x9bei, fratele Ieremia a fost cercetat de un \xc3\xaenger care I-a transmis urm\xc4\x83torul mesaj: caritatea este \xc3\xaenaintea poruncii bolnavului (de exemplu \xc3\xaen situa\xc8\x9bia c\xc3\xa2nd acesta din bun sim\xc8\x9b caut\xc4\x83 s\xc4\x83 mai renun\xc8\x9be la serviciile c\xc4\x83lug\xc4\x83rului infirmier)._NEWLINE_Alte minuni_NEWLINE_Silvia din Lucera, o slujnic\xc4\x83 \xc3\xaen casa Acuzio, suferind de o erup\xc8\x9bie pe piele din cauza unei boli de ficat, ajusese s\xc4\x83 nu mai poat\xc4\x83 face nimic cu m\xc3\xa2inile pe care le \xc3\xaenvelea cu bandaje. A vindecat-o fratele Ieremia dup\xc4\x83 ce f\xc4\x83cu semnul crucii deasupra m\xc3\xa2inilor. O alt\xc4\x83 serie de minuni era aceea de a ajuta femeile s\xc4\x83 nasc\xc4\x83 atunci c\xc3\xa2nd ap\xc4\x83reau complica\xc8\x9bii. Avea o dragoste deosebit\xc4\x83 pentru copii._NEWLINE_\xc3\x8en 1614 la infirmeria \xe2\x80\x9eSfintei Z\xc4\x83misliri\xe2\x80\x9d fratele Arcangelo Arcella din Napoli, a fost vindecat prin mijlocirea fratelui Ieremia de o tumoare malign\xc4\x83 la un bra\xc8\x9b care normal trebuia amputat spre a-i salva via\xc8\x9ba. Medic era P\xc4\x83rintele Serafino din Marcogliano, apreciat p\xc3\xa2n\xc4\x83 \xc8\x99i la curtea Viceregelui._NEWLINE_De\xc8\x99i se ferea categoric de ispita m\xc3\xa2ndriei cu variantele ei, \xc3\xaen fratele Ieremia umilin\xc8\x9ba a fost \xc3\xaenvins\xc4\x83 doar de mil\xc4\x83. \xc3\x8en 1619 Pre\xc8\x99edintele Camerei Regale, Lorenzo de Franchis, \xc3\xaen pofida asisten\xc8\x9bei dermatologului, nu reu\xc8\x99ise s\xc4\x83 se vindece de o eczem\xc4\x83 care \xc3\xaei acoperea tot trupul cu o crust\xc4\x83 groas\xc4\x83 \xc8\x99i dur\xc4\x83, resping\xc4\x83toare la vedere. L-a vindecat fratele Ieremia care i-a cur\xc4\x83\xc8\x9bat crusta cu un col\xc8\x9b al mantalei, dezmierd\xc3\xa2ndu-l ca pe un copil. Boala nu a mai ap\xc4\x83rut.'